Solidariteit en AfriForum wil sportkwotas finaal stopsitArgieffoto Mbalula het in April gesê dat die vier hoofsportfederasies – Atletiek SA, die Suid-Afrikaanse Rugbyunie (Saru), Krieket Suid-Afrika en Netbal Suid-Afrika – nie mag gasheer speel vir enige groot internasionale sportgebeurtenisse in Suid-Afrika nie aangesien hulle nog nie hul transformasieteikens bereik het nie. Volgens Dirk Hermann, bestuurshoof van Solidariteit, is die drastiese stappe deur min. Mbabula niks anders as onbillike arbeidspraktyk nie. “Die Wet op Diensbillikheid, asook die Wet op Sport en Ontspanning, maak geensins voorsiening vir die regering om by die kies van spelers in sportspanne in te meng nie. Dit is presies waarmee die minister nou besig is en ons as die burgerlike samelewing kan dit eenvoudig nie toelaat nie,” het Hermann gesê. As deel van sy regsaksie gaan Solidariteit en AfriForum hulle nou tot die arbeidshof wend om die Suid-Afrikaanse Rugbyunie (Saru) se transformasieplan, asook die handves oor transformasie in sport waarin die staat se transformasie-teikens vir sport uiteengesit word, ongeldig te laat verklaar. Solidariteit en AfriForum sal voorts klagtes by die Verenigde Nasies (VN), verskeie internasionale sportliggame en die internasionale arbeidsorganisasie (ILO) teen sportkwotas indien. Dit sluit ook ŉ ondersoek na die regstellendeaksie-teikens van elke afsonderlike sportunie in, soos dit in hul onderskeie regstellendeaksie-planne uiteengesit is. Hermann meen die regstellendeaksie-teikens, soos uiteengesit in die handves op transformasie in sport asook in die strategiese transformasieplan van Saru, is teenstrydig met die Wet op Diensbillikheid. “Nie net neem hierdie planne nie die poel van geskikte kandidate in ag nie, maar daar is ook nie voldoende met spelers of vakbonde oor die teikens in die planne beraadslaag nie. Ons meen voorts dat hierdie planne op ’n kwotastelsel neerkom wat deur die Wet op Diensbillikheid verbied word,” sê Hermann. Kallie Kriel, uitvoerende hoof van AfriForum, verduidelik dat AfriForum en Solidariteit se klagtes by internasionale sportfederasies op twee sterk bene sal staan, aangesien byna alle internasionale sportliggame se regulasies enige vorm van rassediskriminasie en regeringsinmenging in sport uitdruklik verbied. “Hierdie verbod op rassediskriminasie en regeringsinmenging word ondubbelsinnig verwoord in die Internasionale Olimpiese Komitee se Olimpiese Handves, wat van toepassing op die meeste sportsoorte is, asook in die regulasies van onder meer die Internasionale Rugbyraad, Internasionale Krieketraad en die Internasionale Netbalfederasie,” sê Kriel. As deel van sy regsaksie het Solidariteit en AfriForum ŉ referendum onder die publiek van stapel gestuur om sodoende sy saak teen kwotas in sport te versterk. Besoek www.neevirkwotas.co.za vir meer inligting.